หุ้นสหรัฐ-น้ำมันปิดลดลงเล็กน้อย-ทองพุ่ง
ดัชนีหุ้นดาวโจนส์ปิดลดลง 12.67  จุด ที่ 15,294.50 จุดข้อมูลเศรษฐกิจจีนฉุด ด้าน ราคาน้ำมันปิดลดลง 3 เซนต์ที่ 94.25ดอลลาร์สหรัฐต่อบาร์เรล  ขณะที่ทองพุ่ง  24.40 ดอลลาร์
24 พ.ค. 2556

ดัชนีหุ้นดาวโจนส์ปิดลดลง 12.67  จุด ที่ 15,294.50 จุดข้อมูลเศรษฐกิจจีนฉุด ด้าน ราคาน้ำมันปิดลดลง 3 เซนต์ที่ 94.25ดอลลาร์สหรัฐต่อบาร์เรล  ขณะที่ทองพุ่ง  24.40 ดอลลาร์ 
ดัชนีหุ้นดาวโจนส์ ลดลง 12.67 จุด (0.08 เปอร์เซ็นต์) ปิดที่ 15,294.50 จุด แนสแดค ลดลง 3.88 จุด (0.11 เปอร์เซ็นต์) ปิดที่ 3,459.42 จุด เอสแอนด์พี ลดลง 4.84 จุด (0.29 เปอร์เซ็นต์) ปิดที่ 1,650.51 จุด
เกิดแรงเทขายอย่างหนักตามตลาดหุ้นต่างๆทั่วเอเชียและยุโรป ไม่ว่าจะเป็นในฝรั่งเศส อังกฤษ เยอรมนี และฮ่องกง โดยเฉพาะดัชนีนิเคอิของญี่ปุ่น ที่ปิดลบอย่างแรง จากความตื่นตระหนกต่อข้อมูลกิจกรรมการผลิตจีนที่พบว่าหดตัวในเดือนพฤษภาคม นับเป็นการหดตัวครั้งแรกในรอบ 7 เดือนและเป็นสัญญาณบ่งชี้ถึงการฟื้นตัวอย่างอ่อนแอของเศรษฐกิจแดนมังกร
อย่างไรก็ตามตลาดหุ้นสหรัฐฯปิดลบเบาบางกว่ามาก หลังได้แรงหนุนจากข้อมูลทางเศรษฐกิจภายในประเทศ ไม่ว่าจะเป็นยอดก่อสร้างบ้านใหม่หรือตัวเลขผู้เข้ารับสิทธิประโยชน์คนว่างงานที่ลดลง
ปัจจัยข้อมูลทางเศรษฐกิจอันสดใสของอเมริกานี้เองที่ช่วยประคองให้ราคาน้ำมันวานนี้(23) ทรงตัว หลังดิ่งลงอย่างหนักในช่วงต้นของการซื้อขาย จากข้อมูลการผลิตอันน่าวิตกของจีน ชาติผู้บริโภคพลังงานยักษ์ใหญ่ของโลก
ขณะที่ ราคาน้ำมันดิบ ตลาดไนเม็กซ์ของสหรัฐ งวดส่งมอบเดือน มิ.ย. ลดลง 3 เซนต์ปิดที่ 94.25ดอลลาร์สหรัฐต่อบาร์เรล ส่วนเบรนท์ทะเลเหนือลอนดอน งวดส่งมอบเดือนเดียวกัน ลดลง 16 เซนต์ ปิดที่ 102.44 ดอลลาร์ต่อบาร์เรล
ด้าน ราคาทองคำตลาดนิวยอร์กสหรัฐ บวก  24.40ดอลลาร์ หรือ +1.78เปอร์เซ็นต์ ปิดที่ 1,391.80 ดอลลาร์สหรัฐต่อออนซ์